Neuvoston yhteinen toiminta

10 päivältä joulukuuta 2002,

Kaakkois-Euroopan vakaussopimuksen erityiskoordinaattorina toimivan Euroopan unionin erityisedustajan toimeksiannon muuttamisesta ja jatkamisesta

(2002/964/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan ja 18 artiklan 5 kohdan,

sekä katsoo seuraavaa:

(1) Kaakkois-Euroopan vakaussopimuksen koordinaattorina toimivan Euroopan unionin erityisedustajan nimittämisestä 19 päivänä joulukuuta 2001 hyväksytyn yhteisen toiminnan 2001/915/YUTP(1) voimassaolo päättyy 31 päivänä joulukuuta 2002.

(2) Kyseisen yhteisen toiminnan uudelleentarkastelun perusteella erityisedustajan toimeksiantoa olisi muutettava ja jatkettava.

(3) Olisi varmistettava selkeä vastuunjako sekä Euroopan unionin ulkoisen toiminnan yhteensovittaminen ja johdonmukaisuus Balkanin alueella.

(4) Neuvosto hyväksyi 30 päivänä maaliskuuta 2000 Euroopan unionin erityisedustajien nimittämismenettelyä ja hallinnollisia järjestelyjä koskevat säännöt,

ON HYVÄKSYNYT TÄMÄN YHTEISEN TOIMINNAN:

1 artikla

Jatketaan Erhard BUSEKin toimeksiantoa Kaakkois-Euroopan vakaussopimuksen erityiskoordinaattoriksi nimitettynä Euroopan unionin erityisedustajana.

2 artikla

Erityisedustajan tavoitteena on hoitaa Kaakkois-Euroopan vakaussopimuksen erityiskoordinaattorin tehtäviä vakaussopimusta koskevan 10 päivänä kesäkuuta 1999 päivätyn asiakirjan 13 kohdassa määrättyjen yksityiskohtaisten sääntöjen mukaisesti.

Erityisedustaja tukee korkean edustajan työskentelyä alueella.

3 artikla

Tavoitteen saavuttamiseksi erityisedustajan toimeksiantoon kuuluu:

a) edistää vakaussopimuksen tavoitteiden saavuttamista yksittäisissä maissa ja niiden välillä, kun vakaussopimuksella todetaan olevan lisäarvoa;

b) toimia Kaakkois-Euroopan alueellisen keskustelufoorumin puheenjohtajana;

c) ylläpitää läheisiä yhteyksiä kaikkiin vakaussopimuksen osapuoliin sekä avunantajamaihin, -järjestöihin ja -elimiin sekä asiaankuuluviin alueellisiin aloitteisiin ja järjestöihin tavoitteenaan alueellisen yhteistyön edistäminen ja alueellisen vastuun tehostaminen;

d) toimia läheisessä yhteistyössä kaikkien Euroopan unionin toimielinten ja sen jäsenvaltioiden kanssa vahvistaakseen Euroopan unionin asemaa vakaussopimuksessa vakaussopimusta koskevan asiakirjan 18, 19 ja 20 kohdan mukaisesti sekä varmistaakseen vakaussopimuksen ja vakautus- ja assosiaatioprosessin välisen täydentävyyden;

e) tavata määräajoin ja tarvittaessa kollektiivisesti työryhmien puheenjohtajat yleisen strategisen koordinoinnin varmistamiseksi sekä huolehtia Kaakkois-Euroopan alueellisen keskustelufoorumin ja sen välineiden sihteeristön tehtävistä;

f) toimia vakaussopimuksen osapuolia kuullen laaditun vakaussopimukseen liittyviä ensisijaisia toimia koskevan luettelon perusteella, jotka on määrä toteuttaa vuonna 2003, sekä tarkastella säännöllisesti vakaussopimukseen liittyviä työmenetelmiä ja rakenteita johdonmukaisuuden edistämiseksi ja voimavarojen tehokkaan käytön varmistamiseksi.

4 artikla

1. Erityisedustaja vastaa toimeksiannon täytäntöönpanosta korkean edustajan valvonnan alaisena ja noudattaen hänen antamiaan toimintaohjeita. Erityisedustaja on vastuuvelvollinen hallinnollisten menojen osalta korkeana edustajana toimivalle neuvoston pääsihteerille ja toimintamenojen osalta komissiolle.

2. Erityisedustaja ylläpitää erityissuhteita poliittisten ja turvallisuusasioiden komiteaan, joka toimii ensisijaisena yhteyspisteenä neuvostossa. Poliittisten ja turvallisuusasioiden komitea huolehtii strategisesta ja poliittisesta ohjauksesta erityisedustajan toimeksiannon puitteissa.

5 artikla

Unioni avustaa erityisedustajaa hänen erityiskoordinaattorin tehtäviensä suorittamisessa tämän yhteisen toiminnan mukaisesti antamalla hänelle käyttöön tarvittavan henkilöstön ja materiaalin.

Unioni edellyttää myös muiden Kaakkois-Euroopan vakaussopimukseen osallistuvien antavan panoksensa vakaussopimuksen toimintaan.

6 artikla

1. Erityisedustajan tehtäviin liittyviin menoihin tarkoitettu rahoitusohje on 840631 euroa.

2. Edellä 1 kohdassa tarkoitettu määrä on osoitettu Brysselissä olevan Kaakkois-Euroopan vakaussopimuksen keskustoimiston kyseisellä kaudella aiheutuvien toimintamenojen rahoittamiseen.

3. Edellä 1 kohdassa säädetyllä määrällä rahoitettavia menoja hallinnoidaan talousarvioon sovellettavien Euroopan yhteisön menettelyjen ja sääntöjen mukaisesti.

4. Toimintamenojen hallinnoinnista tehdään erityisedustajan ja komission välinen sopimus.

7 artikla

1. Erityisedustaja tekee neuvoston kanssa sopimuksen.

2. Erityisedustaja vastaa avustajiensa valinnasta ja ilmoittaa siitä neuvostolle ja komissiolle korkean edustajan välityksellä.

3. Jäsenvaltiot ja Euroopan unionin toimielimet voivat esittää henkilökunnan tilapäistä siirtämistä työskentelemään erityisedustajan alaisuudessa. Asianomainen jäsenvaltio tai Euroopan unionin toimielin maksaa erityisedustajan alaisuuteen tilapäisesti työskentelemään siirretyn jäsenvaltion tai Euroopan unionin toimielimen henkilökunnan palkat.

4. Täytettävistä ura-alueen A viroista julkaistaan ilmoitus jäsenvaltioissa ja Euroopan unionin toimielimissä, ja ne täytetään pätevimmillä hakijoilla.

5. Erityisedustajan ja hänen henkilökuntansa hoitaman tehtävän loppuun saattamisen ja joustavan suorittamisen kannalta välttämättömät erioikeudet, vapaudet ja muut takuut määritellään yhdessä osapuolten kanssa. Jäsenvaltiot ja komissio antavat tätä varten kaiken tarpeellisen tuen.

6. Brysselissä olevaa Kaakkois-Euroopan vakaussopimuksen keskustoimistoa koskevat materiaali-, tarvike- ja toimitilavuokraukset ja -ostot tehdään Euroopan yhteisöjen nimissä ja lukuun.

7. Puheenjohtajavaltio, komissio ja/tai jäsenvaltiot antavat tarvittaessa logistista tukea alueella.

8 artikla

Erityisedustaja antaa pääsääntöisesti henkilökohtaisen selvityksen korkealle edustajalle ja poliittisten ja turvallisuusasioiden komitealle, ja hän voi myös antaa selvityksen asiaankuuluvalle työryhmälle. Säännöllisesti laadittavat kirjalliset raportit toimitetaan korkealle edustajalle, neuvostolle ja komissiolle. Erityisedustaja voi korkean edustajan ja poliittisten ja turvallisuusasioiden komitean suosituksesta antaa selvityksen yleisten asioiden ja ulkosuhteiden neuvostolle.

9 artikla

Euroopan unionin ulkoisen toiminnan johdonmukaisuuden varmistamiseksi erityisedustajan toimet sovitetaan yhteen korkean edustajan, puheenjohtajavaltion ja komission toimien kanssa. Paikan päällä toimitaan läheisessä yhteistyössä puheenjohtajavaltion, komission ja edustustojen päälliköiden kanssa, jotka pyrkivät parhaalla mahdollisella tavalla avustamaan erityisedustajaa toimeksiannon täytäntöönpanossa. Erityisedustaja pitää paikan päällä yhteyttä myös muihin kansainvälisiin toimijoihin, erityisesti Bosnia ja Hertsegovinassa olevaan korkean edustajan toimistoon ja Yhdistyneiden Kansakuntien Kosovon siviilihallintoon.

10 artikla

Tämän yhteisen toiminnan täytäntöönpanoa ja sen johdonmukaisuutta Euroopan unionin alueella toteuttamien muiden toimien kanssa tarkastellaan säännöllisesti. Erityisedustaja antaa kaksi kuukautta ennen toimeksiantonsa päättymistä korkealle edustajalle, neuvostolle ja komissiolle kattavan kirjallisen raportin toimeksiantonsa täytäntöönpanosta. Tätä raporttia käytetään yhteisen toiminnan arvioinnin perustana asiaankuuluvissa työryhmissä sekä poliittisten ja turvallisuusasioiden komiteassa. Erityisedustajien lähettämistä koskevia yleisiä painopisteitä harkittaessa korkea edustaja esittää poliittisten ja turvallisuusasioiden komitealle suosituksia, jotka koskevat neuvoston päätöstä toimeksiannon uusimisesta, muuttamisesta tai lopettamisesta.

11 artikla

Kaakkois-Euroopan vakaussopimukseen liittyvät Euroopan unionin kannat määritellään neuvoston hyväksymien suuntaviivojen mukaisesti.

12 artikla

Tämä yhteinen toiminta tulee voimaan 1 päivänä tammikuuta 2003.

Sitä sovelletaan 30 päivään kesäkuuta 2003.

13 artikla

Tämä yhteinen toiminta julkaistaan virallisessa lehdessä.

Tehty Brysselissä 10 päivänä joulukuuta 2002.

Neuvoston puolesta

Puheenjohtaja

P. S. Møller

(1) EYVL L 337, 20.12.2001, s. 62.